同韓子東賞牡丹
作者：李石
朝代：宋

paragraphs: 嗚嗚曉角春風送，日日官身隨鳥動。
但知敲榜負佳辰，縱有芳菲難入夢。
起尋北郭新雨後，愁見西山含雪凍。
茅茨雖暖豈宜花，笑我此行真鑿空。
向來洛下定真譜，只許姚花充物貢。
只今老病陪少年，駑騎何能追駿鞚。
便將花裓問天女，欲返田園尋二仲。
此花含笑我不言，且插一枝風帽重。